6 Tsela e Jehofa a arabelang ka yone fa Bogosi jwa gagwe jo bo tlhomilweng bo ganediwa e ne ya bolelelwa pele jaana: “Yo o ntseng kwa magodimong o tla tshega; Jehofa ka boene o tla ba sotla. Ka nako eo o tla bua le bone ka bogale jwa gagwe gape o tla ba fudua ka go sa itumela ga gagwe mo gogolo, a re: ‘Nna, e leng nna, ke tlhomile kgosi ya me mo Siona, thaba ya me e e boitshepo.’” (Pesalema 2:4-6) Jaanong nako ya gore Keresete a ‘digele phenyo ya gagwe’ a kaelwa ke Jehofa e gorogile. (Tshenolo 6:2) Jehofa o leba jang kganetso e e lebagantsweng batho ba gagwe ka nako ya fa a digela phenyo ya gagwe? O e tsaya e lebagantswe ene le Kgosi ya gagwe e e busang. Jehofa a re: “Yo o lo amang o ama thaka ya leitlho la me.” (Sekarea 2:8) Le Jesu o ne a gatelela gore fa batho ba direla bomonnawe ba batlodiwa sengwe kgotsa ba sa se ba direle, o tsaya gore ba a bo ba direla ene kgotsa ba sa mo direle.—Mathaio 25:40, 45.